**Raport**

**“Mbi dhunën ndaj të moshuarve”**

1. **Korniza ligjore, politike dhe institucionale: a ekziston një ligj kundër diskriminimit që ndalon diskriminimin në bazë të moshës?**

Legjislacioni shqiptar duke u mbështetur në nenin 14, “Ndalimi i diskriminimit” i Konventës Europiane për të Drejtat e Njeriut dhe nenin 8, të Kushtetutës së Republikës së Shqipërisë, ndalon diskriminimin në të gjithë format e tij. Të gjitha aktet ligjore përmbajnë parimin e përgjithshëm kundër diskriminimit.

Ligj specifik si më sipër nuk ka por vlen të theksohet se Republika e Shqipërisë me akte ligjore të tjera krijon lehtësira për të moshuarit.

* **Ligji kryesor për shërbimet e kujdesit social është:**

Ligji nr. 121/2016, dt. 24.11.2016, “Për Shërbimet e Kujdesit Shoqëror në Republikën e Shqipërisë”.

**Qeveria ka miratuar rregulloret e mëposhtme në lidhje me shërbimet e kujdesit social për të moshuarit:**

* Vendimi i Këshillit të Ministrave nr.823, datë 6.12.2006, “Për Miratimin e Standardeve të Shërbimeve të Përkujdesit Shoqëror për të Moshuarit në Qendrat Ditore”;
* Vendimi i Këshillit të Ministrave nr.518, datë 4.9.2018, “Shërbimet e Kujdesit Shoqëror Komunitar e Rezidencial, Kriteret, Procedurat për Përfitimin e Tyre dhe Masën e Shumës për Shpenzime Personale për Përfituesit e Shërbimit të Organizuar”;
* Udhëzim i Ministrit të Shëndetësisë dhe Mbrojtjes Sociale nr.581, datë 18.12.2017, “Për Miratimin e Standardeve të Shërbimeve të Përkujdesjes Shoqërore, Asistencë Shtëpiake, për të Moshuarit”;
* Udhëzim i Ministrit të Shëndetësisë dhe Mbrojtjes Sociale nr. 911, datë 27. 12. 2018, “Për Miratimin e Stardardet e Ofrimit të Shërbimeve të Kujdesit Shoqëror në Qendrat Komunitare Shumëdisiplinore”;
* Vendimi i Këshillit të Ministrave nr. 148, datë 13.3.2018, “Për Përcaktimin e Rregullave të Bashkëpunimit Ndërmjet Mekanizmave Këshillimorë e Koordinues Institucionalë”;
* Vendimi i Këshillit të Ministrave nr. 578, datë 3.10.2018, “Për Procedurat e Referimit e të Menaxhimit të Rastit”.
* Në Shqipëri, **pushtetet vendore** luajnë rolin kryesor në ofrimin dhe financimin e shërbimeve të kujdesit social. Si rezultat i decentralizimit fiskal dhe administrativ të Shqipërisë, ofrimi i shërbimeve të kujdesit social është transferuar nga qeveria qendrore tek pushteti vendor.

**Ligji kryesor është:**

• Ligji nr. 139/2015 “Për Vetëqeverisjen Vendore” (veçanërisht Artikulli 24).

Për të siguruar një nivel të përshtatshëm financimi në nivel vendor për zbatimin e planeve të kujdesit social, Fondi Social u krijua në vitin 2018.

**Rregulloret përkatëse janë:**

 • Vendimi i Këshillit të Ministrave nr.111, datë 23.2.2018, “Për krijimin e Fondit Social”;

 • Vendimi i Këshillit të Ministrave nr.150, datë 20.03.2019, “Për metodologjinë e llogaritjes së fondeve për financimin e shërbimeve të kujdesit social”.

* 1. **A ka një legjislacion për dhunën ndaj personave dhe/ose dhunën në familje që përfshin dhunën, abuzimin dhe/ose neglizhencën ndaj të moshuarve?**

Po ka legjislacion mbi dhunën në familje i cili i përcakton të moshuarit si subjekte të tij. Përkatësisht ligji nr. 9669, datë 18.12.2006 “Për Masa ndaj Dhunës në Marrëdhëniet Familjare *(i përditësuar).*

* 1. **A krijon ligji një organ të pavarur të specializuar për pranimin e ankesave për diskriminim në bazë të moshës?**

Për sa kemi dijeni është krijuar Komisioneri për Mbrojtjen nga Diskriminimi, organ i cili shqyrton të gjitha ankesat me objekt diskriminimin në të gjithë llojet e tij.

* 1. **A ka një plan, politikë apo strategji kombëtare për të trajtuar dhunën ndaj të moshuarve, që mbikëqyret nga një mekanizëm kombëtar për ta monitoruar dhe zbatuar atë? Ju lutemi jepni informacion të detajuar dhe dokumente përkatëse, nëse ka.**

Në dhjetor 2019, Qeveria me Vendim nr. 864, datë 24.12.2019 “Për Miratimin e Dokumentit Politik Kombëtar për Moshimin, 2020–2024, dhe të Planit të Veprimit për Zbatimin e tij” miratoi dokumentin strategjik i cili është dokumenti i parë i politikave që trajton shërbimet e kujdesit afatgjatë për të moshuarit.

Startegjia monitorohet nga Ministria e Shëndetësisë dhe Mbrojtjes Sociale të Shqipërisë.

**2. Manifestimet e dhunës: me cilat forma të dhunës, abuzimit dhe neglizhencës përballen të moshuarit? Në cilat cilësime ndodh? Ju lutemi jepni informacion të detajuar.**

Format e dhunës dhe faktorët e rrezikut për të moshuarit nuk janë të përcaktuara në dokumenta strategjikë/ politikë por evidentohen nga studime që Organet Shtetërore ose organizata të ndryshme kryejnë duke u bazuar në rastet e evidentuara në jetën e përditshme. Nga kërkimet tona kemi evidentuar si më poshtë:

**Format e abuzimit me të moshuarit**

* Abuzimi fizik ndaj personave të moshuar përfshin lëndimet e qëllimshme kundrejt këtyre personave, të cilat shkaktojnë dhimbje fizike ose dëmtime. Shpeshherë këta persona nuk raportojnë për problemet që kanë me fëmijët apo të afërmit e tyre, pasi druhen se ata mund të përballen me ligjin.
* Abuzimi emocional shprehet nëpërmjet ushtrimit të presionit, frikësimit ose kërcënimeve. Shpeshherë personat e moshuar mund të përballen me poshtërime dhe tallje nga personat me të cilët jetojnë.
* Abuzimi psikologjik. Personat e moshuar injorohen nga pjesëtarët e familjes ose nga punonjësit e qendrave ku ata strehohen, kjo grup-moshë përballet edhe me izolimin nga miqtë dhe nga komuniteti ku ata jetojnë.
* Neglizhimi, braktisja. Personat e moshuar si pasojë e problemeve të tyre fizike neglizhojnë higjienën e tyre, marrjen e medikamenteve, kryerjen e nevojave personale etj. Si pasojë e migrimit një pjesë e madhe e këtyre personave përballen dhe me braktisjen nga ana e familjarëve.
* Abuzimi seksual. Personat e moshuar mund të përballen me abuzimin seksual, i kryer nga të afërm ose persona të panjohur. Viktimat e abuzimit seksual kanë më pak gjasa që të tjerët t’i besojnë, veçanërisht nëse nuk kanë shenja të traumës në trup.
* Abuzimi financiar me të moshuarit përfshin keqpërdorimin e burimeve financiare, shkaktuar nga persona të familjes ose kujdestarë të tyre. 5 deri në 10 për qind e njerëzve të moshuar në nivel global mund të përjetojnë një lloj shfrytëzimi financiar. Ky abuzim shpesh nuk raportohet për shkak të ndrojtjes së viktimave ose paaftësisë së tyre për ta raportuar atë.

**Faktorët e rrezikut për dhunë tek njerëzit e moshuar:**

* I përkasin seksit femër;
* Mosha e avancuar;
* Lidhje bashkëshortore me kujdestarin;
* Probleme të lëvizjes;
* Varësia ekonomike;
* Njësia për kujdesin themelor;
* Problemet e sëmundjes dhe shëndetit;
* Dëmtime mendore ose njohëse;
* Ekspozimi i tepërt i kujdestarit, një kujdestar i vetëm i personit të varur;
* Mungesa e burimeve dhe programeve sociale për të mbështetur varësinë dhe kujdestarët;
* Izolim social.

**4. Të dhëna: a janë të disponueshme të dhëna në nivel kombëtar dhe vendor për dhunën, abuzimin dhe neglizhimin e të moshuarve? A përfshijnë anketat kombëtare rreth dhunës përvojat e të moshuarve? Nëse ka, ju lutemi jepni shifra dhe të dhëna.**

Nuk disponojmë të dhëna statistikore për këtë target grup por vetëm numrin e çështjeve të regjistruara/përfunduara në gjykatë për nenin 130/a "dhunën në familje" dhe numrin e personave të dënuar por pa pasur informacion rreth moshës së tyre.

**5. Aksesi në drejtësi: si i përmbush shteti detyrimet e tij për të siguruar aksesin e të moshuarve në drejtësi dhe për të marrë mjete juridike dhe dëmshpërblime, kur të drejtat e tyre njerëzore janë shkelur si rezultat i dhunës, abuzimit dhe neglizhencës?**

* **Drejtoria e Ndihmës juridike Falas**

Drejtoria e Ndihmës Juridike Falas, është person juridik publik nën varësinë e Ministrit të Drejtësisë, organizimi i brendshëm i së cilës është miratuar nga Kryeministri, me Urdhër nr. 59, datë 25.03.2019 “*Për miratimin e strukturës dhe të organikës së Drejtorisë Ndihmës Juridike Falas*” me propozimin e Ministrit të Drejtësisë, në përputhje me legjislacionin në fuqi.

Misioni i Drejtorisë së Ndihmës Juridike Falas është garantimi i ndihmës juridike si një nga format më thelbësore të aksesit në drejtësi që duhet të ketë çdo individ për realizimin dhe mbrojtjen e të drejtave të tij ligjore dhe kushtetuese.

Drejtoria e Ndihmës Juridike Falas ka për mision garantimin e ndihmës juridike si një nga format më thelbësore të aksesit në drejtësi që duhet të ketë çdo individ për realizimin dhe mbrojtjen e të drejtave të tij kushtetuese dhe ligjore.

Bazuar në nenin 11 të ligjit nr. 111/2017 *“Për ndihmën Juridike të garantuar nga shteti*”, ndihma juridike i ofrohet personave të mëposhtëm, pavarësisht të ardhurave dhe pasurisë së tyre:

1. viktimave të dhunës në familje;
2. viktimave të abuzuar seksualisht dhe viktimave të trafikimit të qenieve njerëzore, në çdo fazë të procedimit penal;
3. viktimave të mitur dhe të miturve në konflikt me ligjin, në çdo fazë të procedimit penal;
4. fëmijëve, të cilët jetojnë në institucionet e përkujdesjes shoqërore;
5. fëmijëve nën kujdestari, të cilët kërkojnë të nisin një proces pa miratimin e kujdestarit të tyre ligjor ose kundër kujdestarit të tyre ligjor;
6. personave që përfitojnë nga pagesa për aftësinë e kufizuar, në përputhje me legjislacionin në fuqi për ndihmën dhe shërbimet shoqërore, duke përfshirë edhe personat që përfitojnë nga statusi i të verbrit;
7. personave, të cilët i nënshtrohen trajtimit të pavullnetshëm në institucionet e shërbimit të shëndetit mendor, sipas dispozitave të legjislacionit në fuqi për shëndetin mendor;
8. personave, të cilët i nënshtrohen trajtimit vullnetar në institucionet e shërbimit të shëndetit mendor për sëmundjet e rënda mendore;
9. personave, ndaj të cilëve kërkohet heqja ose kufizimi i zotësisë për të vepruar, në çdo fazë të këtij procesi;
10. personave, të cilëve u është hequr ose kufizuar zotësia për të vepruar, që kërkojnë të nisin një proces kundër kujdestarit të tyre ligjor, për rifitimin e zotësisë për të vepruar, pa miratimin e kujdestarit ligjor;
11. personave, të cilët janë përfitues të skemave të mbrojtjes sociale;
12. personave, të cilëve u është cënuar e drejta nëpërmjet një veprimi ose mosveprimi që përbën diskriminim, bazuar në vendimin e organit kompetent, sipas legjislacionit në fuqi për mbrojtjen nga diskriminimi.

*Gjithashtu,* përfitojnë nga skema e ndihmës juridike të garantuar nga shteti dhe shtetasit me të ardhura dhe pasuri të pamjaftueshme, si më poshtë vijon:

1. Të drejtën për të përfituar ndihmë juridike e ka çdokush që provon se ka të ardhura dhe pasuri të pamjaftueshme për të përballuar shpenzimet për këshillim, përfaqësim dhe/ose mbrojtje në çështjet penale, në çështjet administrative dhe në çështjet civile.
2. Të ardhurat e një personi, i cili jeton në një familje, konsiderohen të pamjaftueshme, sipas kuptimit të pikës 1, të këtij neni, nëse të ardhurat në total të të gjithë pjesëtarëve të familjes, të pjesëtuara për numrin e anëtarëve të familjes, janë më të ulëta se 50 për qind e pagës minimale mujore të përcaktuar sipas legjislacionit në fuqi.
3. Të ardhurat e një personi, i cili nuk jeton në një familje, konsiderohen të pamjaftueshme, sipas kuptimit të pikës 1, të këtij neni, nëse janë më të ulëta se niveli i pagës minimale mujore të përcaktuar sipas legjislacionit në fuqi.
4. Nëse një person, i cili jeton në një familje, kërkon ndihmë juridike dytësore për një çështje kundër një anëtari tjetër të së njëjtës familje, rregulli i parashikuar në pikën 2, të këtij neni, nuk do të zbatohet. Në këtë rast, të ardhurat e këtij personi konsiderohen të pamjaftueshme, sipas pikës 1, të këtij neni, nëse janë më të ulëta se niveli i pagës minimale të përcaktuar sipas legjislacionit në fuqi.
5. Pasuria e një personi konsiderohet e pamjaftueshme, sipas pikës 1, të këtij neni, nëse vlera e saj në total nuk tejkalon vlerën e 36 pagave minimale mujore sipas legjislacionit në fuqi.

Drejtoria e Ndihmës Juridike Falas është institucioni që garanton aksesin e barabartë në drejtësi për të gjithë qytetarët në nevojë dhe kategoritë vulnerabël përmes ofrimit të shërbimit të ndihmës juridike parësore, dytësore, përjashtimit nga tarifat dhe shpenzimet gjyqësore si dhe përjashtimit nga detyrimi për të parapaguar tarifën e vënies në ekzekutim të urdhrit të ekzekutimit.